Når mobilen røper deg
«Perfekte fremmede» er en original, morsom, tragisk og tankevekkende historie om hemmelighetene vi alle har for våre nærmeste. 

Perfekte fremmede 

Originaltittel: 
Perfetti sconsciuti. 
Sjanger: Drama/komedie. 
Nasjonalitet: 
Italia 2016. 
Regi: 
Paolo Genovese. 
Skuespillere: Giuseppe Battiston, Anna Foglietta, Marco Giallini, Edoardo Leo, Valerio Mastandrea, Alba Rohrwacher, Kasia Smutniak, Benedetta Porcaroli. 
Lengde: 
1 time 37 min. 
Aldersgrense: 
Tillatt for alle. 

Mobiltelefonen, altså. 
Vår elskede følgesvenn og nødvendigste rekvisitt i 2016. 
Den lille tingesten som gir oss så mye glede, og tilgang til hele verden med noen enkle sveip. 
Men i 

«Perfekte fremmede» er mobiltelefonen også en ferdskriver som avslører våre innerste hemmeligheter og demoner. 
Sju venner i 40-årene er samlet i et middagsselskap, og ideen til en morsom og spennende selskapslek oppstår: 
Alle sammen legger mobiltelefonene sine på bordet. 
Alle anrop og meldinger som kommer, skal deles med alle. 
Skeptikerne i gjengen blir møtt med «har du noe å skjule?», og gir raskt etter. 

Å, som det viser seg at alle har noe å skjule! 
Det som starter som søte små intime betroelser, utvikler seg etter hvert til en situasjon som kan legge liv i grus. 

Glitrende skuespillere og en dialog som flyter realistisk og gjenkjennelig, gir en intens flue på veggen-følelse som er vond og fascinerende på en gang. 
Vi blir vitner til situasjoner som er både komiske og skremmende: 
Nødjuging på høyt nivå, moral på lavt nivå. 
Og ting man ikke trenger å vite om andre. 

På mesterlig og ekstremt underholdende vis tar denne italienske perlen av en film opp mange viktige og tidsaktuelle spørsmål: 

Når man lover hverandre å «dele alt». 
Betyr det absolutt alt? 
Hvis ja: 
er det da i det hele tatt mulig å dele livet med et annet menneske? 
Og er det virkelig ønskelig å kjenne sine partnere og venner helt uten den redigerte versjonen de selv ønsker å vise fram? 

Samtidig kan man også lure på hvorfor man «bjuder på» i offentligheten, men skjuler så mye for sine nærmeste. 
For situasjonen som oppstår 

i «Perfekte fremmede» er ikke ekstraordinær, den er skremmende hverdagslig og gjenkjennelig. 

Heldigvis er «Perfekte fremmede» aller mest en intenst morsom studie av menneskenaturen i fri utfoldelse. 
